PATIH AMPAT
Oleh: Datu Panglima Alai
(Admin Grup FB: BUBUHAN KULAAN URANG ALAI BORNEO)
Waktu zaman karajaan Nagara Dipa, ada ampat ikung patih karajaan nang tarkanal bagalar “Patih Ampat”. Bubuhan nang ba ampat ni marupakan Panglima Karajaan nang paling di andal akan, buhannya rakat banar kamana haja pasti ba ampat, susah sanang ditanggung basamaan. Siapa sabujurnya Patih Ampat nintu?
Nang partama bangaran “Panimba Sagara”, katuju babaju kuning, baisian kasaktian kawa bahinak dalam banyu, sanjata ganggamannya “Naga Runting” urangnya nicis, panampilannya “rapi jali”.
Nang kadua bangaran “Pambalah Batung” katuju babaju hijau, baisian kasaktian “ilmu gancang” kawa ma angkat batu gunung nang ganalnya kaya rumah, sanjata ganggamannya “Sampana Carita” urangnya harat bapandir wan badiplomasi.
Nang katiga bangaran “Garuntung Manau” katuju babaju hirang, baisian kasaktian bisa tarabang, sanjata ganggamannya “Balitung” urangnya pandiam kada banyak pandir tapi jujur.
Nang kaampat bangaran “Garuntung Waluh” katuju babaju habang baisian kasaktian bisa maliat jarak jauh wan bisa batatamba, sanjata ganggamannya “Tilam Upih” urangnya pandiam, karas hati tapi panampilan sadarhana.
Kaampat Patih nintu sama saktinya ngalih bangat dikalah akan, rancak banar bubuhan pandikar matan pulau jawa mambawai ba adu kasaktian tapi kada kawa ma alah akan buhan patih ampat. Nang tarahir ada empu matan Majapahit mangirim karis nang kawa tarabang bangaran “karis Cundrung Campur” gasan mantis kasaktian Patih Ampat, imbah bakalahi 3 hari 3 malam ahirnya karis cundrung campur hancur bakaping-kaping wan empu Majapahit ti mati.
Sawaktu Pangiran Suriansyah ba Islam, ka ampat patih ti handak jua umpat ba Islam, tapi ulih Khatib Dayan buhannya nang ba ampat ti disuruh basunat hulu. Tapi sakalinya buhan nang ba ampat ti takutan disunat lalu bukahan ka gunung maratus, tuhuk Khatib Dayan mancarii nang ba ampat ti kada suah tatamu lagi, ujar kisah buhan Patih Ampat ti baubah jadi Urang Gaib di Pagunungan Maratus. Manurut kaparcayaan satampat buhan Patih Ampat ni kawa dikiyau wan diulah sahabat malalui parantaraan balampah.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn